Preminuo režiser Sidney Lumet
Autor filmova "Dvanaest gnjevnih ljudi", "Serpico", "Pasje poslijepodne" i "TV-mreža' nikad nije bio nagrađen Oscarom za režiju
Sidney Lumet u nekim od svojih najuspješnijih filmova prikazuje ružniju stranu New York Cityja – kriminal odnosno korupciju u policiji. Jučer je u 86. godini života preminuo filmski režiser Sidney Lumet, autor poznatih ostvarenja poput "Serpica“, "Pasjeg poslijepodneva“ i "TV-mreže“. Preminuo je u svom domu u New Yorku, podlegavši limfomu. U gotovo šezdeset godina dugoj karijeri, režirao je više od pedeset filmova. No, karijeru je počeo već kao dječak od četiri godine, krajem dvadesetih, nastupajući u jednom radio-programu. Kasnije je i glumio na newyorškom Broadwayu. Njegov prvi filmski uspjeh bila je sudska drama "Dvanaest gnjevnih ljudi“, o članovima porote koji trebaju presuditi je li jedan očito krivo okrivljeni latino-Amerikanac odgovoran za ubojstvo. Sidney Lumet u nekim od svojih najuspješnijih filmova prikazuje ružniju stranu New York Cityja – kriminal odnosno korupciju u policiji. U filmu "TV-mreža“ Sidney Lumet opisuje tamnu stranu medija. Sidney Lumet bio je nominiran za Oscara četiri puta, ali ga za režiju nikada nije dobio. 2005. bio je nagrađen posebnim Oscarom za životno djelo.